**Jegyzőkönyv**

**Készült:** Zalaszentgrót Város Önkormányzat Képviselő-testületének 2015. április 29-én

1800 órai kezdettel tartott **rendes** üléséről.

**Jelen vannak:** Baracskai József polgármester

Balogh Gábor alpolgármester

Beke László alpolgármester

Dr. Tihanyi Ottó képviselő

Takács Tibor képviselő

Vári Mária képviselő

Veress János képviselő

Kovács László képviselő

Gelencsér István képviselő

Dr. Simon Beáta jegyző

Dr. Dézsenyi Veronika aljegyző

Ujvári Éva pénzügyi osztályvezető

Halászné Dukai Ágota műszaki osztályvezető

Gulyásné Belinszky Ilona intézményvezető jelölt

Dr. Al Yari Mohamed intézményvezető

Kovács Szilvia Zalaszentgróti GESZ gazdasági vezető

Rétvári Róbert Zalaszentgróti Járási Hivatal vezetője

**Jegyzőkönyvvezető:** Saska Zsuzsa

**Baracskai József:** Köszöntöm a megjelenteket, és a meghívott vendégeket, megállapítom hogy a képviselő-testület 9 tagja jelen van, így határozatképes. Az „Egyebek” napirendi pontban tárgyaljuk a Szociális nyári gyermekétkeztetésre történő pályázat benyújtását.

A 27. és a 28. sz. napirendeket zárt ülés keretében tárgyaljuk. Az ülés előtt kiosztásra került egy vázrajz a Május 1. utcai telkek értékesítése című napirendi pont mellékleteként. Valamint a 24. sz. napirendi pont javított változata került kiosztásra.

Kérem, aki egyetért a módosított napirendi pontok tárgyalásával, szavazzon.

A Képviselő-testület 8 igen szavazattal elfogadta a napirendi pontok tárgyalását.

**Napirendi pontok:**

1. Lejárt határidejű határozatok végrehajtása
2. A 2014. évi költségvetés végrehajtásáról és a 2014. évi költségvetési maradvány jóváhagyásáról szóló önkormányzati rendelet elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Egészségügyi Központ részére új előirányzatok biztosítása 2015. május 1.-től

Előadó: Baracskai József polgármester

Tárgyalja: Gazdasági és Városfejlesztési Bizottság

1. 2015. évi költségvetési rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. A településrészi önkormányzatok tagok megválasztása és a megválasztott településrészi önkormányzati tagok eskütétele

Előadó: Baracskai József polgármester

Tárgyalja: Pénzügyi és Ügyrendi Bizottság

1. Gazdasági program elfogadása

Előadó: Baracskai József polgármester

Tárgyalja: Gazdasági és Városfejlesztő Bizottság

1. Tájékoztató a 2014. évi pénzügyi-gazdasági ellenőrzések tapasztalatairól

Előadó: Dr. Simon Beáta jegyző

Tárgyalja: Pénzügyi és Ügyrendi Bizottság

1. Szent Gróth termálfürdő bérbeadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Állami vagyon megigénylése (Zala réten)

Előadó: Baracskai József polgármester

Tárgyalja: Gazdasági és Városfejlesztési Bizottság

1. Tájékoztatás a mezőgazdasági utak karbantartása mintaprogram keretében megvalósuló feladatokról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Mezőgazdasági termék adományként történő kiosztása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Fogászati alapellátás szolgáltatási körének bővítése

Felelős: Baracskai József polgármester

Tárgyalja: Human Ügyek Bizottsága

1. Elővásárlási jogról való lemondás

Előadó: Baracskai József polgármester

Tárgyalja: Gazdasági és Városfejlesztési Bizottság

1. Termőföld értékesítése pályáztatás nélkül

Előadó: Baracskai József polgármester

Tárgyalja: Gazdasági és Városfejlesztési Bizottság

1. Május 1. utcai telkek értékesítése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés a Zalaszentgrót Szennyvízkezelési Agglomerációhoz csatlakozni kívánó települések fogadásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Zalaszentgróti 010311/20 hrsz-ú ingatlan értékesítésére vonatkozó szándéknyilatkozat elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Zalaszentgróti Kézilabda Klub pályázatának benyújtása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Intézményvezetői pályázat elbírálása

Felelős: Baracskai József polgármester

Tárgyalja: Human Ügyek Bizottsága

1. Az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások fejlesztésére 2015-től igénybe vehető támogatással kapcsolatos döntések meghozatala

Előadó: Baracskai József polgármester

Tárgyalja: Pénzügyi és Ügyrendi Bizottság

1. Ifjúsági közösségek, ifjúsági civil szervezetek közösségépítő programsorozatainak támogatása című kiírásra pályázat benyújtásának jóváhagyása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Zalaszentgrót és Környező Települések Intézményfenntartó Társulása Társulási Megállapodásának módosítása a Társulási Tanács 6/2015. (IV. 20.) sz. határozata alapján

Előadó: Baracskai József polgármester

Tárgyalja: Szociális Bizottság

1. A Zalaszentgróti Szociális és Gyermekjóléti Alapszolgáltatási Központ alapító okiratának módosítása

Előadó: Baracskai József polgármester

Tárgyalja: Szociális Bizottság

1. Kábítószerügyi Egyeztető Fórumok (KEF-ek) működési feltételeinek biztosítására illetve Kábítószer-prevenciós programok támogatására kiírásra pályázat benyújtásának jóváhagyása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Kérdések, interpellációk
2. Egyebek (Tájékoztatás a polgármester szabadságáról)

**ZÁRT ÜLÉS:**

1. Közbeszerzési dokumentumok módosításának utólagos jóváhagyása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Első lakáshoz jutók helyi támogatására beérkezett pályázatok elbírálása

Előadó: Baracskai József polgármester

Tárgyalja: Pénzügyi és Ügyrendi Bizottság

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtásában szerepel egy határozat, mely az időpontváltozásokat rögzíti.

**Gelencsér István:** Milyen áron sikerült a büfék bérbeadása?

**Baracskai József:** Egy pályázat érkezett, 3 büfé került bérbeadásra, belépőarányosan fogják fizetni a bérleti díjat.

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 8 igen szavazattal elfogadta a beszámolót.

Kérem, aki egyetért a határozati javaslattal, szavazzon.

A képviselő-testület 8 igen szavazattal az alábbi határozatot hozta:

**47/2015. (IV. 29.) számú képviselő-testületi határozat:**

A ZalA-KAR Térségi Innovációs Társulás, valamint a Zalaszentgrót és környező települések Intézményfenntartó Társulása a jogszabályban előírt beszámolási kötelezettségének a 2015. májusban tartandó ülésen tesz eleget, valamint a gyermekvédelmi beszámoló elfogadásának jogszabály meghatározott határidejére, továbbá pályázat benyújtásának határidőben történő teljesítésére tekintettel Zalaszentgrót Város Önkormányzat Képviselő-testülete a 146/2014. (XII.18.) számú határozatával elfogadott 2015. évi I. félévi munkatervében a 2015. április 30-i időpontra tervezett ülést 2015. április 29-re módosítja, valamint a 2015. évi I. félévi munkatervben a 2015. április 30-i időpontra tervezett ülés napirendi tárgysorában szereplő *„2., 3., 4. számú napirendeket”* a 2015 május 28-i ülésen, továbbá a 2015. május 28-i ülésre tervezett *„1. számú napirendet*  – 2015. május 28-i ülés helyett – a 2015. április 29-i ülésen tárgyalja.

Felkéri a jegyzőt, hogy tegye meg a szükséges intézkedéseket a 2015. évre vonatkozó munkaterv módosításával kapcsolatban.

Felelős**:** Dr. Simon Beáta

**2. sz. napirendi pont**

**A 2014. évi költségvetés végrehajtásáról és a 2014. évi költségvetési maradvány jóváhagyásáról szóló önkormányzati rendelet elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A költségvetési főösszeg megemelkedése egyrészt az állami támogatás növekedésének, közmunka, gyermekétkeztetés, a Mintakert program, a Fecskeház pályázat támogatásának köszönhető.

Az önkormányzati közhatalmi bevételek 284 millió forintban realizálódtak, amely a tervezetnél magasabb. Viszont az iparűzési adó esetében a tervezetthez képest kevesebb adó folyt be. A beszámoló tartalmazza az önkormányzati kintlévőségeket, a piaci helypénzek bevételét, mely a tervezethez képest 50%-kal nagyobb mértékben realizálódott. Nem volt hiábavaló a három éves munka, melyet a piaci helyek rendezésére fordítottunk. Továbbra sem egyértelmű a helyzet a köznevelési intézmények működtetésével kapcsolatban. A Nemzetgazdasági Minisztérium Államtitkárságára írtunk egy levelet, melyben kérdéseket tettünk fel az intézmények működtetésével kapcsolatban a választ megkaptuk, melyből szó szerint idézek. Mindezeknek megfelelően a Nkt. alapján a működtető feladatai taxatíve nem felsorolhatóak, de a helyben megkötött megállapodások és a jogszabály értelmezése alapján az egyedi helyzetekben szereplő meghatározható. Ennek alapján a Polgármester Úr által küldött megkeresés mellékletében szereplő tételekhez kapcsolódó kiadások teljesítése – a szaktárca állásfoglalása lapján – meglátásom szerint a fenntartó feladat ellátási körébe tartozik.

**Kovács László:** A Pénzügyi és Ügyrendi Bizottság egyhangúan javasolja a képviselő-testületnek a rendelet elfogadását. Az önkormányzati kintlévőségek behajtása érdekében meg kell tenni a megfelelő lépéseket.

**Baracskai József**: A jövőben fokozott figyelmet igényel a kintlévőségek behajtása.

Kérem, aki egyetért a rendelet elfogadásával, szavazzon.

*A képviselő-testület 8 igen szavazattal megalkotta a 10/2015. (IV. 30.) sz. rendeletét a 2014. évi költségvetés végrehajtásáról és a 2014. évi költségvetési maradvány jóváhagyásáról*

*Megérkezett Balogh Gábor alpolgármester.*

**3. sz. napirendi pont**

**Egészségügyi Központ részére új előirányzatok biztosítása 2015. május 1.-től**

*A napirendhez tartozó előterjesztés a jegyzőkönyv mellékletét képezi*

**Baracskai József:** A tavaly beadott pályázat kifizetését egy eljárási szabálytalanságból szüneteltetik. Míg nem zárul le az eljárás, bármi is legyen a végkimenetele, az intézménynek működni kell. Tisztelettel köszöntöm Dr. Al Yari Mohamed intézményvezetőt és Kovács Szilviát, a Zalaszentgróti GESZ gazdasági vezetőjét. A szabálytalansági eljárást sajnálatosan nem számoltuk bele a költségvetésbe. Egy külsős cég hibájából történt, a szükséges lépéseket megteszik a pályázat írói és bízunk benne, hogy megoldódik a probléma. De addig is 23 millió forintot kell biztosítani az intézmény működtetéséhez, amelyet a 2015. évi karbantartások terhére kívánjuk biztosítani. A Gazdasági és Városfejlesztési Bizottság megtárgyalta, elfogadásra javasolja a képviselő-testületnek.

**Dr. Tihanyi Ottó**: Mikor derült ki a szabálytalanság? Az előterjesztésből hiányolom a konkrétumokat, hiszen a testületnek dönteni kell 23 millió forintról.

**Dr. Al Yari Mohamed**: 2015. február 20-án kaptuk kézhez a szabálytalanságról szóló értesítőt, február 27-én visszaválaszoltunk, hogy mielőbb kerüljön kivizsgálásra. Tovább folyt a levelezés, áprilisba küldtek egy levelet, hogy még nem tisztázták az ügyet. De ezzel a 45 nappal veszélybe kerülne az intézmény működése. A pályázat 2013. szeptemberében indult, áprilisba fogadták el, az első kifizetések már a tavalyi évben megtörténtek. Az intézmény költségvetését erre a bevételre építettük, mely sajnos nem teljesült.

**Beke László**: Egy külső megbízott közbeszerzési szakértő vétett valamilyen eljárási hibát, mely leállította a további kifizetéseket. Van-e rá esély, hogy a közbeszerzési hibák orvoslása megtörténik?

**Dr. Al Yari Mohamed:** A legkedvezőbb opció szerint tovább folytatódna a finanszírozás, ebben az esetben az összeg visszautalásra kerül az önkormányzatnak. A másik variáció, bizonyos szakrendeléseket érintheti, még nem tudni, mivel végződik.

**Baracskai József:** Az előterjesztés tartalmazza, hogy a fentiek miatt az önkormányzat 2015. évi karbantartási keretéből 23 millió forintot az egészségügyi központ karbantartási keretéből pedig 4.103 e forintot biztosít az intézmény működtetésére, így jön össze a 27 millió forint.

**Veress János:** Ez egy komoly összeg, hiányolom a határidőt a határozati javaslatból, a június 30-i határidőt javaslom.

**Baracskai József**: Nem tartom jónak a javaslatot, a határidő folyamatos ehhez a feladathoz, ha megérkezik a válasz, foglalkozni kell vele, hogy amennyiben megoldódik a helyzet, a zárolást fel tudjuk oldani.

Ha továbbra is fenntartja a javaslatát, módosító indítványnak befogadom.

**Beke László:** Még mindig nem értem, miért zárolunk 27 milliót? Az Egészségügyi Központ finanszírozása nemcsak egyszerűen gazdasági kérdés, hiszen az elmúlt ciklusban egy komoly harcot vívtunk az intézménnyel. Nem mindegy, ki hibázott. Van-e a szerződésnek olyan kitétele, hogy a város élhet jogorvoslati lehetőséggel.

**Kovács Szilvia**: Az idei költségvetés összeállításánál a pályázati összeget is beterveztük, és ezzel egy viszonylag bőségesebb költségvetést tudtunk összeállítani. A közbeszerzési szakértővel kötött szerződésben természetesen benne van, hogy minden felelőséget vállal. Amennyiben esetlegesen számunkra hátrányos döntés születik, akkor polgári peres úton érvényesíteni fogjuk a kártérítési igényünket.

**Dr. Simon Beáta:** A határidő azért került folyamatosan megállapításra, hiszen elsősorban az intézmény finanszírozásáról szól ez a határozati javaslat. Ez a finanszírozás az intézmény egész idei költségvetésében meg kell, hogy valósuljon. Nem vonatkozhat június 30-ig. Itt egy évre hozza meg a testület az intézmény minimum működéséhez szükséges forrást. A módosítással csak fél éves döntést hozna a testület, ezáltal a finanszírozása lehetetlenülne el az intézménynek. A 45 nap egy döntést feltételez, a támogatási finanszírozás a döntéseket követően indul, de nem azonnal. Természetesen folyamatosan kapcsolatban állunk a gazdasági vezetővel, illetve az intézményvezetés részéről is folyamatos a tájékoztatás. Ez a finanszírozás csak akkor él, amennyiben nincs pénzügyi támogatás ebben a pályázatban, viszont ha teljesül a kifizetés, a finanszírozás visszavonásra kerül.

**Dr. Tihanyi Ottó**: Milyen jellegű gond miatt indult a szabálysértési eljárás?

**Kovács Szilvia**: Egy 26 pontból álló leirat született, többféle pontban történt hiba, természetesen a képviselők rendelkezésére tudjuk bocsátani a levelet megtekintésre.

**Baracskai József**: Veress képviselő fenntartja-e a határidő módosítását?

**Veress János**: Igen

**Baracskai József**: Kérem, aki egyetért a határidő módosítással, mely 2015. június 30-át jelent, szavazzon.

A képviselő-testület 3 igen, 5 nem és 1 tartózkodás mellett nem fogadta el a határidő módosítást.

Kérem, aki egyetért az Egészségügyi Központ részére új előirányzatok biztosításával 2015. május 1.-től, szavazzon.

A képviselő-testület 7 igen és 2 tartózkodás mellett az alábbi határozatot hozta:

**48/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy Városi Önkormányzat Egészségügyi Központ költségvetésének előirányzatát 13.848 eFt-tal csökkenti és a működéséhez 2015. május 1-től 23.103 eFt forrást biztosít. Ennek érdekében az önkormányzat 2015. évi karbantartási munkái eredeti 59.945 eFt összegű előirányzatából – az Egészségügyi Központ karbantartási keretének csökkentésével együtt - 27.206-eFt összeget zárol.

A Képviselő-testület felkéri a polgármestert, hogy a szükséges intézkedéseket tegye meg.

Felkéri dr. Al-Yari Mohamed intézményvezetőt, hogy tegyen meg mindent a pályázat finanszírozásának, illetve az intézmény racionális működésének biztosításáért.

**Határidő:** folyamatos

**Felelős:** dr. Al-Yari Mohamed intézményvezető

**4. sz. napirendi pont**

**2015. évi költségvetési rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A rendelet előterjesztése tartalmaz egy határozati javaslatot, a Pénzügyi és Ügyrendi Bizottság megtárgyalta, elfogadásra javasolja a képviselő-testületnek. Az induló közmunka programba kaptunk plusz támogatást, több pontban felsoroljuk a módosításokat. Az egészségügyi központ vezetőjének a heti óraszámát 20 órára növeltük, ilyen sok szakrendelés mellett nem tudja ellátni a feladatot, ilyen kevés óraszámban. A határozati javaslatban egy digitális fényképezőgépet szeretnénk vásárolni, nagyon sok esetben más médiáknak is mi készítjük a fényképeket különböző rendezvényeken.

**Veress János**: Soknak tartom a fényképezőgép vásárlására szánt összeget, jelenleg rendelkezik-e az önkormányzat fényképezőgéppel?

**Baracskai József**: Igen, de már elavult még, a katasztrófavédelmisek használták.

Kérem, aki egyetért a 2015. évi költségvetési rendelet módosításával, szavazzon.

*A képviselő-testület 9 igen szavazattal megalkotta a 11/2015. (IV. 30.) sz. önkormányzati rendeletét az önkormányzat 2015. évi költségvetéséről szóló 3/2015. (II. 13.) önkormányzati rendelet módosításáról*

Kérem, aki egyetért a határozati javaslattal, szavazzon.

A képviselő-testület 9 igen szavazattal az alábbi határozatot hozta:

**49/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy egy professzionális fényképezőgép beszerzéséhez biztosítja a bruttó 300.000,- Ft összegű fedezetet a 2015. évi költségvetés általános fejlesztési tartaléka terhére.

A képviselő-testület felhatalmazza Baracskai József polgármestert, hogy a gépbeszerzéshez szükséges intézkedéseket megtegye.

**Felelős:** Baracskai József polgármester

**Határidő:** 2015. június 30.

**5. sz. napirendi pont**

**A településrészi önkormányzatok tagok megválasztása és a megválasztott településrészi önkormányzati tagok eskütétele**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az Aranyodi Részönkormányzatnál lemondott két tag miatt szükséges új tagok választása, és az SZMSZ szerint ki kell egészíteni a települési önkormányzatokat a törvényi előírásoknak megfelelően.

**Veress János**: Javaslatom, hogy a határozati javaslat 2 pontját napoljuk el.

**Baracskai József**: Nem tartom indokoltnak az elnapolást, hiszen a törvényességi előírásoknak meg kell felelni. Egyébként még nem kaptam választ a képviselő úrtól, hogy vállalja-e a csáfordi részönkormányzat vezetését. Várom a válaszát.

**Vári Mária**: Szeretném kifejezni örömömet, mint részönkormányzat vezető, hogy végre elindulhat az érdemi munka Aranyodon a tagok megválasztása után.

**Baracskai József:** Kérem, aki egyetért a határozati javaslat 1. pontjával, szavazzon.

A képviselő-testület 9 igen szavazattal egyetért a határozat 1. sz. pontjával.

Kérem, aki egyetért a határozati javaslat 2. pontjával, szavazzon.

Baracskai József polgármester kiveszi az esküt a két jelölttől.

Kérem, aki egyetért a 2. sz. határozati javaslat elnapolásával, szavazzon.

A képviselő-testület 2 igen, 4 nem és 3 tartózkodással elutasította az elnapolást.

Kérem, aki egyetért a határozati javaslat 2. sz. pontjával, szavazzon.

A képviselő-testület 7 igen, 1 nem és 1 tartózkodással elfogadta a javaslat 2. sz. pontját.

A fenti szavazatok alapján a képviselő-testület az alábbi határozatot hozta:

**50/2015. (IV. 29.) számú képviselő-testületi határozat:**

1. Zalaszentgrót Város Önkormányzatának Képviselő-testülete Zalaszentgrót Város Önkormányzat Képviselő-testületének a Szervezeti és Működési Szabályzatáról szóló 25/2014. (XI.28.) számú önkormányzati rendeletének 49.§ (8) bekezdése alapján megállapítja, hogy a Zalaszentgrót Város közigazgatási területén, Aranyod településrészben működő településrészi önkormányzati tagok Belediné Tihanyi Tímea és Kovács Rita lemondása folytán megüresedett mandátumot – a helyi önkormányzati képviselők és polgármesterek választásáról szóló 2010. évi L. törvény 21.§ (1) bekezdésére tekintettel – Kőszeghy Zoltánnak valamint Pálya Norbertnek rendeli kiadni Zalaszentgrót Város Önkormányzat Képviselő-testületének 4/2015. (I.29.) számú határozatának egyidejű módosításával.

A képviselő-testület felkéri a polgármestert, hogy a településrészi önkormányzat tagjaitól az esküt vegye ki.

Határidő: azonnal

Felelős: Baracskai József polgármester

1. Zalaszentgrót Város Önkormányzatának Képviselő-testülete a Zalaszentgrót Város Önkormányzat Képviselő-testületének a Szervezeti és Működési Szabályzatáról szóló 25/2014. (XI.28.) számú önkormányzati rendeletének 49.§ (8) bekezdésére tekintettel Zalaszentgrót Város Önkormányzat Képviselő-testületének 4/2015. (I.29.) számú határozatának kiegészítésével Zalaszentgrót Város közigazgatási területén működő településrészi önkormányzatok képviselő települési képviselő tagjait az alábbiak szerint állapítja meg:

Aranyod Településrészi Önkormányzat:

* településrészi önkormányzati tagjai:
  + Kovács László
  + Takács Tibor
  + Veress János

Csáford Településrészi Önkormányzat:

* településrészi önkormányzati tagjai:
  + Gelencsér István
  + Dr. Tihanyi Ottó
  + Veress János

Kisszentgrót Településrészi Önkormányzat:

* településrészi önkormányzati tagjai:
  + Kovács László
  + Takács Tibor
  + Vári Mária

Tüskeszentpéter Településrészi Önkormányzat:

* településrészi önkormányzati tagjai:
  + Gelencsér István
  + Vári Mária
  + Veress János

Zalakoppány Településrészi Önkormányzat:

* településrészi önkormányzati tagjai:
  + Gelencsér István
  + Takács Tibor
  + Dr. Tihanyi Ottó

Zalaudvarnok Településrészi Önkormányzat:

* településrészi önkormányzati tagjai:
  + Kovács László
  + Vári Mária
  + Dr. Tihanyi Ottó

A Képviselő-testület felkéri a jegyzőt, hogy a szükséges intézkedéseket tegye meg.

Határidő: azonnal

Felelős: Baracskai József polgármester

Dr. Simon Beáta jegyző

**6. sz. napirendi pont**

**Gazdasági program elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A gazdasági program részét képezi az Integrált Településfejlesztési Stratégia, melyről lakossági fórumot tartunk. A program kidolgozásában résztvevőknek megköszönöm a munkáját, mely több egyeztetésen, pontosításon ment át. Ez egy olyan megalapozott anyag, melynek alapján lehet dolgozni és Zalaszentgrót Város elkövetkezendő évi fejlesztésének egy megalapozott anyaga.

**Takács Tibor:** A Gazdasági és Városfejlesztési Bizottság megtárgyalta, a lakossági fórumon elhangzott javaslatok is beépítésre kerültek. A bizottsági ülésen is több javaslatot tettünk, mint a játszótér kialakítása, a Tüskeszentpéteri út kiszélesítése, a meglévő kerékpárút javítása. Remélem, hogy az elkövetkezendőben minél több javaslat meg fog valósulni.

**Veress János**: Hiányolom a programból a közétkeztetésre vonatkozó helyi szintű felkészülést. Tervezi-e a város, hogy működteti a konyhát?

**Baracskai József:** A város mi vagyunk, várom a testület és a bizottságok javaslatát, ez idáig nem érkezett erre vonatkozó javaslat.

**Veress János:** A lakosság ellátása a város vezetésére tartozik, a közétkeztetés egy fő problémakör, meg kell vizsgálni milyen pályázati lehetőség van a konyha felszerelésére. Esetleg a GESZ is elláthatná ezt a feladatot.

**Baracskai József**: Ha konkrét javaslata van kérem, szíveskedjék megtenni.

**Takács Tibor**: Nem tudok konkrét javaslatról, amennyiben a feladat mellé az önkormányzat mellé rendeli a megfelelő összeget, biztos hogy el tudjuk látni. Jelen pillanatban sem az állomány, sem a felszerelés nem alkalmas közétkeztetésre.

**Baracskai József:** Kérem, aki egyetért a gazdasági program elfogadásával, szavazzon.

A képviselő-testület 8 igen és 1 nem szavazattal az alábbi határozatot hozta:

**51/2015. (IV. 29.) számú képviselő-testületi határozat:**

Zalaszentgrót Városi Önkormányzat Képviselő-testülete elfogadja Zalaszentgrót Városi Önkormányzat Képviselő-testületének 2015-2020. évre vonatkozó Gazdasági Programját az előterjesztés melléklete szerinti tartalommal.

**Határidő:** folyamatos

**Felelős:** Baracskai József polgármester

**7. sz. napirendi pont**

**Tájékoztató a 2014. évi pénzügyi-gazdasági ellenőrzések tapasztalatairól**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság tárgyalta, elfogadásra javasolja a képviselő-testületnek.

**Beke László:** A belső ellenőrzésre szükség van, a belső eljárási rendben az esetleges hibákat feltárja.

**Baracskai József:** Kérem, aki egyetért a pénzügyi-gazdasági ellenőrzések tapasztalatairól szóló tájékoztatóval, szavazzon.

A képviselő-testület 9 igen szavazattal az alábbi határozatot hozta:

**52/2015. (IV. 29.) számú képviselő-testületi határozat:**

1) Zalaszentgrót Város Önkormányzatának Képviselő-testülete a 2014. évben elvégzett belső ellenőrzésről készült beszámolót megtárgyalta és az előterjesztés 1/A. és 1-3. számú mellékleteinek megfelelő tartalommal elfogadja.

Felkéri a jegyzőt, hogy a határozati kivonat egy példányának megküldésével a belső ellenőrt értesítse.

Határidő: 2015. május 15.

Felelős: Dr. Simon Beáta jegyző

**2)** Zalaszentgrót Város Önkormányzatának Képviselő-testülete a 2014. évben a külső ellenőrzésekről készült beszámolót megtárgyalta és az előterjesztés 4. számú mellékletének megfelelő tartalommal elfogadta.

Határidő: azonnal

Felelős: Baracskai József polgármester

Dr. Simon Beáta jegyző

**8. sz. napirendi pont**

**Szent Gróth termálfürdő bérbeadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Többször tárgyaltuk bizottsági és testületi ülésen a termálfürdő bérbeadását. A vállalkozó az elvárt pénzügyi biztosítékot a vállalkozó nem tudja biztosítani, helyette a visszaküldött dokumentáció mellékletében leírt lehetőségeket ajánlotta fel. Az ajánlatát elutasítjuk. Az utóbbi időben többen is érdeklődnek a fürdő iránt, hamarosan újra képviselő-testület elé kerül, addig az önkormányzat működteti.

**Takács Tibor:** Hosszasan tárgyalta a Gazdasági és Városfejlesztési Bizottság a napirendet. Első hallásra csábítónak tűnt az ajánlat, de aztán a számok tükrében és komolyabban megvizsgálva az ajánlattévő céget kiderült, hogy gazdaságilag nem olyan erősek. Az ajánlattévőnek nem javaslom bérbe adni a fürdőt.

**Gelencsér István:** A kutak tulajdonjoga tudomásom szerint a Coca-Cola nevén szerepel.

**Baracskai József:** A földterülettel kapcsolatban lesz egy előterjesztés, mely szerint egy olyan stratégiai megállapodást akarunk kötni a céggel, amiben biztosítja ezeket a jogokat, a hőátadással kapcsolatos elképzeléseinket. Az alapszerződés arról szól, hogy az első kútból a hőt átadják.

**Dr. Simon Beáta**: A kútnak a feltüntetése a Földhivatalban mint felépítmény nem tud megjelenni. A gépházak kerültek feltüntetésre, melyet minden esetben a Coca-Cola épített. A felépítményeknek van földhasználati joga, melyet a képviselő-testület minden egyes alkalommal engedélyezett a területre vonatkozóan. A kút tulajdonjoga a vízjogi üzemeltetési engedélyből egyértelműen lekövethető és a Coca-Cola által sem vitatott. A K37-es első fúrt kút Zalaszentgrót Város Önkormányzatának tulajdona.

**Baracskai József:** Kérem, aki egyetért a határozati javaslattal, szavazzon.

A képviselő-testület 9 igen szavazattal az alábbi határozatot hozta:

**53/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Szent Gróth Termálfürdő és Szabadidőközpont, valamint a területén található vendéglátóipari egységek üzemeltetésére a CÉGKOMPLEX Kft.-vel (2030 Érd, Diósdi u. 42.) a beadott ajánlatára tekintettel nem kíván szerződést kötni.

A Képviselő-testület felkéri a jegyzőt, hogy a határozati kivonat egy példányának megküldésével a döntésről a vállalkozót értesíteni szíveskedjen.

**Határidő:** 2015. május 4.

**Felelős:** Dr. Simon Beáta jegyző

**9. sz. napirendi pont**

**Állami vagyon megigénylése (Zala réten)**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Hatamov hídnak a meghosszabbítási tervénél kiderült, hogy egy terület még állami tulajdonban van, ezért szeretnénk megigényelni ezt a területet. Az aranyodi részönkormányzat egy ligetet kíván kialakítani ezen a területen.

**Vári Mária:** Aranyod részönkormányzatában felmerült egy közösségi park kialakítása ezen a területen. Előzetesen egyeztettünk a Műszaki Osztály munkatársaival, nem az árterületen kerülnek kialakításra.

**Veress János**: Egy olyan területről van szó, ami ártérbe van, a védőműveknek a karbantartási költségei a várost fogják terhelni. A másik probléma, hogy van ott egy nyírfaliget, ami allergiát okoz a nyári hónapokba.

**Baracskai József**: Vári Mária képviselőasszony elmondta, hogy nem az árterületen kerül kialakításra a liget és a környéken nincsenek védművek. Bízzuk rá a szakemberekre a liget kialakítását.

**Takács Tibor**: A terület igénylés jól jön majd a későbbiek során megépítendő kerékpárút nyomvonal kialakításánál, és nem lesz vita a tulajdonjogi kérdés.

**Vári Mária**: Jelen pillanatban ez egy tervezet.

**Baracskai József**: Kérem, aki egyetért az állami vagyon megigénylésével, szavazzon.

A képviselő-testület 8 igen és 1 nem szavazattal az alábbi határozatot hozta:

**54/2015. (IV. 29.) számú képviselő-testületi határozat:**

1. Zalaszentgrót Város Önkormányzatának Képviselő-testülete a nemzeti vagyonról szóló 2011. évi CXVI. törvény 13.§-ában foglaltak, valamint az állami vagyonról szóló 2007. évi CVI. törvény 36.§ (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában lévő, a 8790 Zalaszentgrót 010364/2 helyrajzi számon felvett; rét megnevezésű, 5.100 m2 területű ingatlan 1/1 tulajdoni hányadának ingyenes önkormányzati tulajdonba adását.
2. Az ingatlant az Önkormányzat a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 15. pontjában meghatározott sport és ifjúsági ügyek feladatainak ellátása érdekében kívánja tulajdonba venni és közösségi park funkcióra kívánja használni.
3. Zalaszentgrót Város Önkormányzata vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését.
4. Az Önkormányzat tudomással bír arról, hogy az igényelt ingatlan Natura 2000 védettség alatt áll, és az ingatlan önkormányzati tulajdonba kerülése esetén vállalja az ehhez kapcsolódó kötelezettségek megtartását és teljesítését.
5. A Képviselő-testület felhatalmazza a polgármestert, hogy a 8790 Zalaszentgrót 010364/2 hrsz-ú ingatlan ingyenes önkormányzati tulajdonba adásával kapcsolatos eljárás során az MNV. Zrt. felé teljes jogkörben eljárjon és valamennyi nyilatkozatot megtegyen.
6. A Képviselő-testület felhatalmazza a polgármestert, hogy a 8790 Zalaszentgrót, 010364/2 hrsz-ú ingatlan ingyenes önkormányzati tulajdonba adására vonatkozó megállapodást aláírja.

Határidő**:** a döntés megküldése a MNV. Zrt. részére: 2015. május 31.; illetve folyamatos

Felelős**:** Baracskai József polgármester

**10. sz. napirendi pont**

**Tájékoztatás a mezőgazdasági utak karbantartása mintaprogram keretében megvalósuló feladatokról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és a Városfejlesztési Bizottság megtárgyalta, elfogadásra javasolja a képviselő-testületnek. A műszaki osztály kért árajánlatokat, ezek tájékoztató jellegűek a képviselő-testület dönt. Döntésünk értelmében a külső részönkormányzatokra vonatkoznak a támogatások.

**Takács Tibor:** A bizottsági ülésen voltak észrevételek, sokakat meglepett, hogy a Zalaudvarnok részönkormányzatra milyen összegű árajánlatot kaptunk. Ezek csak árajánlatok, ezt nem tudjuk kivitelezni. Az általunk elvárt műszaki tartalomra várjuk a kedvezőbb árajánlatot. Minden árajánlatot a műszaki osztály kért be, valamit kezdeni kell a sokat emlegetett hegyi utak karbantartásával. Elfogadásra javaslom a képviselő-testületnek a tájékoztatást.

**Baracskai József**: Az utak felújításába be kell vonni a földtulajdonosokat, a vadászokat a lakosság hozzájárulására is számítunk. A részönkormányzat vezetőket kérem, hogy keressék meg a lakosokat az ügyben.

**Veress János**: Ha jól értelmezem rész-önkormányzatonként 1,5 millió forint használható fel?

Helyíni szemlét tartottunk a hivatal dolgozóival a helyi utakkal kapcsolatban, hogy mit szeretnénk ebből az összegből megvalósítani. Hiányolom a kért murvás feltöltést a megbeszéltek szerint.

**Baracskai József**: A részönkormányzat hozza meg a végső döntés az útfelújítással kapcsolatban.

Kérem, aki egyetért a mezőgazdasági utak karbantartásáról szóló tájékoztatóval, szavazzon.

A képviselő-testület 9 igen szavazattal az alábbi határozatot hozta:

**55/2015. (IV. 29.) számú képviselő-testületi határozat:**

Zalaszentgrót Város Önkormányzatának képviselő-testülete úgy dönt, hogy a mezőgazdasági utak karbantartására vonatkozó tájékoztatót elfogadja, és a 2015. évi költségvetésben elkülönített bruttó 5.080.000.- Ft-ot, valamint a Kistérségi startmunka mintaprogram mezőgazdasági programelemében rendelkezésre álló bruttó 1.270.000.- Ft-ot azaz részönkormányzatonként összesen 1.587.500.- Ft-ot

* Zalaszentgrót 040101 hrsz.-ú és a 40107 hrsz.-ú
* Zalaszentgrót 10269/1 hrsz.-ú, és a 13665 hrsz.-ú
* Zalaszentgrót 22277 hrsz.-ú
* Zalaszentgrót 050115 hrsz.-ú

mezőgazdasági utak karbantartására fordít.

A képviselő-testület felkéri a részönkormányzati vezetőket, hogy gondoskodjanak a még hiányzó önerő előteremtéséről részönkormányzati plusz finanszírozási forrás meghatározásával és/vagy a lakossági hozzájárulás biztosításával. A képviselő-testület továbbá felkéri a részönkormányzatokat, hogy a részönkormányzati utak vonatkozásában rendelkezésre álló pénzügyi forrás függvényében döntsenek a megvalósításra kerülő műszaki tartalomról és a kivitelezést végző vállalkozásokról.

**Határidő:** Az önerő biztosításának határideje: 2015. július 31.

Projekt végső megvalósításának határideje: 2016. január 31.

**Felelős:** felkérésre: részönkormányzati vezetők

**11. sz. napirendi pont**

**Mezőgazdasági termék adományként történő kiosztása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az elmúlt évi mezőgazdasági mintaprogram nagyon jól sikerült, maradtak termények melyeket már nem tudtunk értékesíteni. Úgy döntöttünk, hogy átadjuk a Magyar Vöröskeresztnek adományként, elfogadásra javaslom a képviselő-testületnek.

Kérem, aki egyetért az adományok átadásával, szavazzon.

A képviselő-testület 9 igen szavazattal az alábbi határozatot hozta:

**56/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a 2014. évi Kistérségi startmunka mintaprogram mezőgazdasági programelem keretén belül megtermelt és értékesítésre nem került vöröshagymát a Magyar Vöröskereszt Zalaszentgróti Területi Szervezete részére adományként átadja.

**Határidő:** 2015. május 31.

**Felelős:** Dr. Simon Beáta jegyző

**12. sz. napirendi pont**

**Fogászati alapellátás szolgáltatási körének bővítése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az egészségügyről szóló 1997. évi értelmében a települési önkormányzat az egészségügyi alapellátás körében köteles gondoskodni a fogorvosi alapellátásról. Dr. Holló Ágnes doktornő kérelemmel fordult az önkormányzathoz a zalaszentgróti lakosok műszeres diagnosztikai ügyében. Egy digitális panoráma röntgen, valamint 1 db „kisröntgen” készülék és orál kamera banki lízingjének önkormányzat általi támogatását kéri. A doktornő javaslata szerint havi 40.000,-Ft fejében Zalaszentgrót város lakossága díjtalanul hozzájutna – függetlenül attól, hogy hol kezelteti a fogait ehhez a szolgáltatáshoz. Egy panoráma röntgen vizsgálat piaci ára 7.000,-Ft, melyre csak Zalaegerszegen van lehetőség. A fogorvosi szolgálat vállalja a zalaszentgróti állandó bejelentett lakcímmel rendelkező betegek részére a megelőző szűrővizsgálatot követően a digitális panoráma röntgen térítésmentes elkészítését évente egy alkalommal, továbbá a felvételnek a betegek rendelkezésére bocsátását (e-mail címre küldve vagy adathordozóra kiírva felvételenként 1.000,-Ft ellenében). A műszeres diagnosztikai vizsgálatok mellett a szűrésen részt vevők számára fogápolási tanácsadás is biztosított lenne. A Humán Ügyek Bizottsági ülésen meghallgatták a másik körzet fogorvosát, elmondta észrevételeit, melyet a szolgáltatási szerződésbe belefoglalunk. A bizottság javaslata, hogy az esetszám alapján fél éves időtartam után vizsgálja felül a kérelmet. Plusz egy szolgáltatást jelent, mely a városlakók érdekét szolgálják. A határozati javaslatban az időponton változtatunk.

**Veress János:** A másik javaslat, ami elhangzott a bizottsági ülésen?

**Baracskai József:** A szerződés tartalmazza. Fél év múlva felülvizsgálatra kerül a napirend, hogy szükséges volt-e ezt a szolgáltatást bevezetni.

Kérem, aki egyetért a fogászati alapellátás körének bővítésével, szavazzon.

A képviselő-testület 8 igen és 1 nem szavazattal az alábbi határozatot hozta:

**57/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete hozzájárul a Dr. Holló és Társa Egészségügyi Kkt.-vel (8790 Zalaszentgrót, Dózsa Gy. u. 15., képviseletében: Dr. Holló Ágnes) történő szolgáltatási szerződés megkötéséhez a zalaszentgróti állandó bejelentett lakcímmel rendelkező betegek részére a fogászati alapellátás során felmerülő műszeres diagnosztikai vizsgálat és szűrővizsgálat (digitális panoráma röntgen, valamint „kisröntgen” és orál kamera) 2015. május 1. – 2015. október 31. közötti időszak alatt történő elvégzése tárgyában bruttó 40.000,-Ft/hó szolgáltatási díj ellenében. A szolgáltatási díj összege a 2015. évi költségvetés dologi kiadásai körében biztosított.

A Képviselő-testület felhatalmazza a polgármestert a Dr. Holló és Társa Egészségügyi Kkt.-vel kötendő szolgáltatási szerződés aláírására.

A Képviselő-testület felkéri a jegyzőt, hogy a határozati kivonat egy példányának megküldésével a Dr. Holló és Társa Egészségügyi Kkt.-t a döntésről értesítse és a szolgáltatási szerződést előkészítse.

*Határidő:* 2015. május 31.

*Felelős:* Baracskai József polgármester

Dr. Simon Beáta jegyző

**13. sz. napirendi pont**

**Elővásárlási jogról való lemondás**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság tárgyalta, elfogadásra javasolja a képviselő-testületnek.

Kérem, aki egyetért az elővásárlási jogról való lemondással, szavazzon.

A képviselő-testület 9 igen szavazattal az alábbi határozatot hozta:

**58/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 010334/20 hrsz.-ú, helyi jelentőségű védett területnek minősülő ingatlan adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2015. május 10.

**Felelős:** Dr. Simon Beáta jegyző

**14. sz. napirendi pont**

**Termőföld értékesítése pályáztatás nélkül**

*A napirendhez tartozó előterjesztés a jegyzőkönyv mellékletét képezi*

**Baracskai József:** Ez egy régen lebontott épület helye, mely az önkormányzat tulajdonát kepezi. Két határozati javaslat született, Csáford Részönkormányzata javaslata szerint 25.000,-Ft-os áron határozzuk meg. Tárgyalva a tulajdonosokkal 15.000,-Ft-os árat fizetne az adott területért. Az önkormányzatnak felesleges fenntartani ezt a kicsi területet, az eladását javaslom a képviselő-testületnek 15.000,-Ft-os árértéken.

Kérem, aki egyetért az a) határozati javaslattal, szavazzon.

A képviselő-testület 6 igen, 1 nem és 2 tartózkodással az alábbi határozatot hozta:

**59/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonában lévő

* 22142/3 hrsz.-ú 72 m2, kivett présház művelési ágú területet bruttó 15.000.- Ft

vételárért értékesíti Varga Kolos 1162 Budapest XVI. KER., Péterke u. 11. szám alatti lakos részére.

Az adásvétellel kapcsolatban felmerülő valamennyi költség a vevőt terheli. A vevő - amennyiben az elővásárlásra jogosultak nem élnek az elővásárlási jogukkal - az ingatlant az eladó írásbeli értesítésétől számított 30 napon belül jogosult megvásárolni.

A Képviselő-testület felhatalmazza a polgármestert az adásvételi szerződés megkötésére.

Felkéri a jegyzőt, hogy a fenti ingatlanok értékesítésével kapcsolatos feladatokat – beleértve az elővásárlási jog biztosítását – végezze el.

Határidő: 2015. július 31.

Felelős: Baracskai József polgármester

Dr. Simon Beáta jegyző

**15. sz. napirendi pont**

**Május 1. utcai telkek értékesítése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az érintett területek vázrajza kiosztásra került az ülés előtt, három telekről lenne szó, melyet értékesíteni kíván az önkormányzat. Az előterjesztés részletesen tartalmazza az indoklást, már többen jelezték, hogy lakótelket vásárolnának. A lakótelkek közművesítéssel ellátott, és közel 9 milliós bevételt jelentene az önkormányzatnak.

**Gelencsér István:** Az egyik terület árokkal és útszéllel érintet, ettől még fel lehet építeni a lakóházakat?

**Baracskai József:** Már az előző rendezési terv szerint is értékesíthetőek voltak a telkek. Két telek esetében nem kell pályáztatni, mert nem éri el a 3 millió forintot. Semmilyen plusz költséget nem jelent a városnak.

**Veress János**: Érdeklődő van a területekre, vagy esetleg vevő, akkor miért hirdetjük meg?

**Baracskai József**: Azért hirdetjük meg, hogy legyen rá vevő. Nem konkrét személyre hozunk határozatot, Zalaszentgrót Város Önkormányzata nem így működik, nincs le stipi-stopizva a telek, ha erre gondol.

Kérem, aki egyetért a Május 1. utcai telkek értékesítésével, szavazzon.

A képviselő-testület 9 igen szavazattal az alábbi határozatot hozta:

**60/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, a Május 1. úti 713/92, 713/93; 713/94 hrsz-ú lakótelkeket 2.000,-Ft/m2+ÁFA áron értékesíti és felhatalmazza a polgármestert, hogy a pályáztatási eljárással kapcsolatos intézkedéseket tegye meg.

Határidő**:** folyamatos

Felelős**:** Baracskai József polgármester

**16. sz. napirendi pont**

**Döntés a Zalaszentgrót Szennyvízkezelési Agglomerációhoz csatlakozni kívánó települések fogadásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A ZALAVÍZ Zrt-nek van egy nagyobb terve, hogy az összes települést szeretné bevonni a pályázatban. Kérem, a képviselő-testületet támogassa a javaslatot.

**Takács Tibor**: A Gazdasági és Városfejlesztési Bizottság tárgyalta, és a Szennyvízkezelési Társulás nevében is elfogadásra javaslom. A tegnapi napon tartottunk Zalakoppányi városrészben egy lakossági tájékoztatót. A ZALAVÍZ Zrt. képviselői jelen voltak, több lehetőséget is felvázoltak, konkrétan a pályázati kiírásra még várni kell. A ZALAVÍZ Zrt. támogatja az önkormányzatok elképzeléseit, bízom benne, hogy a pályázat megírásának is segítséget kapunk a cégtől.

**Veress János**: A lakosoknak is hozzá kell járulni? A fórumon elhangzott, hogy magas támogatottság esetén az önerőt a Belügyminisztérium önerő alapjából biztosítja.

**Baracskai József:** Még csak tervekről lehet beszélni, a lakosságnak azt a javaslatot adták, hogy folyamatosan fizessék a hozzájárulást, a pályázat meghiúsulása esetén visszafizetésre kerül maradéktalanul.

Kérem, aki egyetért a csatlakozni kívánó települések fogadásáról szóló döntéssel, szavazzon.

A képviselő-testület 9 igen szavazattal az alábbi határozatot hozta:

**61/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy fogadja a Zalaszentgrót Város központú Zalaszentgrót Szennyvízelvezetési Agglomerációhoz csatlakozni kívánó településeket a Nemzeti Települési Szennyvízelvezetési és- tisztítási Megvalósítási Programmal összefüggő szennyvízelvezetési agglomerációk lehatárolásáról szóló 26/2002. (II. 27.) Korm. rendelet rendelkezéseinek megfelelően.

A Képviselő-testület felhatalmazza a polgármestert, hogy jelen előterjesztés 1. számú mellékletét képező szándéknyilatkozatát a mellékletben szereplő tartalommal tegye meg.

A Képviselő-testület felkéri a jegyzőt, hogy az Észak-zalai Víz- és Csatornamű Zrt.-t (székhelye: 8900 Zalaegerszeg, Balatoni u. 8.) a nyilatkozat és a határozati kivonat egy-egy példányának megküldésével a döntésről értesítse.

Határidő: 2015. május 4.

Felelős: Dr. Simon Beáta jegyző

**17. sz. napirendi pont**

**Zalaszentgróti 010311/20 hrsz-ú ingatlan értékesítésére vonatkozó szándéknyilatkozat elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Megérkezett a Coca-Colától a szándéknyilatkozat, hogy meg szeretnék vásárolni ezt a területet. Az önkormányzat szándéknyilatkozatban jelzi, hogy el kívánjuk adni, de nyilván annak a tükrében, hogy mennyi lesz a vételár, hogyan lesz lerendezve az ügy.

A terület erdő művelési ágú, magas összegű erdővédelmi járulékot kell fizetni. A későbbiek során ezt a képviselő-testület dönti el, elfogadásra javaslom.

Kérem, aki egyetért az ingatlan értékesítésére vonatkozó szándéknyilatkozat elfogadásával, szavazzon.

A képviselő-testület 9 szavazattal az alábbi határozatot hozta:

**62/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete elfogadja az előterjesztés 3. számú mellékletét képező szándéknyilatkozatot.

A Képviselő-testület felhatalmazza a polgármestert a szándéknyilatkozat aláírására.

Határidő: 2015. május 10.

Felelős: Baracskai József polgármester

**18. sz. napirendi pont**

**Zalaszentgróti Kézilabda Klub pályázatának benyújtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Lehetőség van arra, hogy a sportcsarnok egy TAO-s pályázat keretében felújításra kerüljön. Megköszönöm az előkészítő munkát Császár József volt polgármesternek, hiszen ő a kézilabda klub mellett tevékenykedik, nagyon sokat dolgozott azon, hogy a pályázat sikeres legyen. Az előterjesztés szerint sor kerül az öltözők, az öltöző padok beszerzésére, a vendég vizesblokk felújítására, a küzdőtér felújítása új sportpadló burkolat kialakítására és a bevilágító kupolarész kicserélésére. A sportcsarnok állapotát statikailag is meg kell erősíteni, erre is vannak előirányzatok.

**Gelencsér István**: Ezzel még nem fejeződik be a sportcsarnok felújítása, készült egy statikai jegyzőkönyv, mely alátámasztja a további felújítást.

**Beke László:** Remélem, hogy ezen a pályázaton kívül még találunk további pályázati forrást a sportcsarnok felújítására. A napokban volt egy rendezvény, ahol a kézilabda neves személyiségei is jelen voltak, megerősítettek, hogy kiírásra kerül még további pályázat a sportcsarnokok felújítására.

**Baracskai József:** Kérem, aki egyetért a Kézilabda Klub pályázatának a benyújtásával, szavazzon.

A képviselő-testülete 9 igen szavazattal az alábbi határozatot hozta:

**63/2015. (IV. 29.) számú képviselő-testületi határozat:**

Zalaszentgrót Város Képviselő-testülete hozzájárul ahhoz, hogy a Zalaszentgróti Kézilabda Klub a Zalaszentgrót Városi Önkormányzat tulajdonában lévő Zalaszentgrót 223.helyrajzi számú területen található Városi Sportcsarnokon a látvány-csapatsportok támogatásának adókedvezménye keretében a támogatási igazolás kiadása után tárgyi eszköz felújítást valósítson meg. A felújítás teljes költsége 48.008.171 Ft, amelyhez 14.402.451 Ft önerőt az Önkormányzat 2016. évi költségvetésének általános fejlesztési tartalékából biztosítja.

A pénzeszköz átadás feltételeiről az Önkormányzat és a Zalaszentgróti Kézilabda Klub megállapodást köt.

A képviselő- testület hozzájárul ahhoz, hogy az ingatlanra a felújítás megvalósításától számított 5 év határozott időre az igénybe vett támogatás mértékéig jelzálogjog kerüljön bejegyzésre a Magyar Állam javára.

Felhatalmazza Baracskai József polgármestert a támogatás elnyeréséhez és lebonyolításához szükséges dokumentumok és nyilatkozatok aláírására.

**Határidő:** Hozzájáruló nyilatkozat megadására: 2015.04.30.

Megállapodás megkötésére: 2015.08.31.

**19. sz. napirendi pont**

**Intézményvezetői pályázat elbírálása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Gulyásné Belinszky Ilonát egyedüli pályázót, nyilatkozott, hogy nem kéri a zárt ülésen való tárgyalást. Eddig is az intézményben tevékenykedett, itt a gesztor önkormányzatnak kell meghozni a döntést a többi település polgármestereinek az egyetértésével. A Társulási Tanács ülésen minden polgármester elfogadta a nyilatkozatot.

**Beke László**: A Gyermekjóléti Szolgálat munkatársaként számos alkalommal volt az általános iskolába, illetve annak szülői munkaközösség aktív tagjaként is működik.

**Baracskai József**: Feladatként adjuk a megválasztandó vezetőnek, hogy ne kerüljön sok pénzében az önkormányzatnak az intézmény működtetése. Nyilvánvaló, hogy Zalaszentgrótnak nagyon fontos ez a fajta szolgálat.

**Beke László:** Megköszönjük az eddig tevékenykedő intézményvezető Husz Márta munkáját, kerüljön be a határozati javaslatba.

**Dr. Simon Beáta**: A májusi képviselő-testületi ülésen napirendre kerül az intézmény munkájának a tájékoztatása, mely Husz Márta beszámolója. A kért kiegészítést személyesen az ülésen tesszük meg.

**Beke László**: Elfogadom ezt a megoldást, hiszen gyakorlatilag az intézmény alapító tagja volt.

**Baracskai József:** Kérem, aki az intézményvezetői pályázatot elfogadja, szavazzon.

A képviselő-testület 9 igen szavazattal az alábbi határozatot hozta:

**64/2015. (IV. 29.) számú képviselő-testületi határozat:**

Zalaszentgrót Város Önkormányzat Képviselő-testülete a Zalaszentgróti Szociális és Gyermekjóléti Alapszolgáltatási Központ intézményvezetői álláshelyére kiírt pályázati eljárást érvényesnek és eredményesnek nyilvánítja és a Zalaszentgróti Szociális és Gyermekjóléti Alapszolgáltatási Központ intézményvezetői munkakörének ellátásával – 2015. május 1. napjától 2020. április 30. napjáig– Gulyásné Belinszky Ilonát bízza meg.

Zalaszentgrót Város Önkormányzat Képviselő-testülete az intézményvezető bérét és egyéb járandóságait a közalkalmazottak jogállásáról szóló 1992. évi XXXIII. törvényben foglaltak szerinti mértékben állapítja meg.

Felkéri a jegyzőt a pályázó tájékoztatásával kapcsolatos feladatok ellátásával.

Határidő: azonnal

Felelős: Baracskai József polgármester

Dr. Simon Beáta jegyző

**20. sz. napirendi pont**

**Az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások fejlesztésére 2015-től igénybe vehető támogatással kapcsolatos döntések meghozatala**

*A napirendhez tartozó előterjesztés a jegyzőkönyv mellékletét képezi*

**Baracskai József:** Ismét kiírták a pályázatot a járművek beszerzésére, mivel 5000 fő alatti települések nem pályázhatnak, így a Zalakar Nonprofit Zrt. adná be a pályázatot. Egy megállapodás alapján Zalaszentgrót Város is használná a gépjárművet. Továbbá a Szociális és Gyermekjóléti Alapszolgáltatási Központ részére egy terepjáró beszerzésére van lehetőség meghatározott összegben. Az ÁFA-t lakosságarányosan a társulási önkormányzatok fizetik.

Pénzügyi és Ügyrendi Bizottság tárgyalta, elfogadásra javasolja a képviselő-testületnek.

Kérem, aki egyetért a határozati javaslat 1. sz. pontjával, szavazzon.

A képviselő-testület 9 igen szavazattal elfogadta.

Kérem, aki egyetért a határozati javaslat 2. sz. pontjával, szavazzon.

A képviselő-testület 9 igen szavazattal elfogadta.

Kérem, aki egyetért a határozati javaslat 3. sz. pontjával, szavazzon.

A képviselő-testület 9 igen szavazattal elfogadta.

A fenti szavazatok alapján a képviselő-testület az alábbi határozatot hozta:

**65/2015. (IV. 29.) számú képviselő-testületi határozat:**

1. Zalaszentgrót Város Önkormányzatának Képviselő-testülete a Zalaszentgrót és környező települések Intézményfenntartó Társulása Társulási Tanácsának 8/2015. (IV.20.) számú határozata alapján egyetért és szükségesnek látja a Zalaszentgrót és környező települések Intézményfenntartó Társulása által fenntartott Zalaszentgróti Szociális és Gyermekjóléti Alapszolgáltatási Központ által 25 településen biztosított gyermekjóléti szolgáltatás fejlesztésére az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2015-től igénybe vehető támogatások részletes feltételeiről szóló a 21/2015. ( IV.17.) MvM rendelet alapján támogatási kérelem benyújtását.

Felkéri a jegyzőt, hogy a határozati kivonat 2 példányának megküldésével a Zalaszentgrót és környező települések Intézményfenntartó Társulását (8790, Zalaszentgrót Dózsa Gy. u. 1. ) értesítse.

Határidő**:**2015. augusztus 31.

Felelős**:** Dr. Simon Beáta jegyző

1. Zalaszentgrót Város Önkormányzatának Képviselő-testülete a Zalaszentgrót és környező települések Intézményfenntartó Társulása Társulási Tanácsának 8/2015. ( IV.20.) számú határozata alapján úgy dönt, hogy a Zalaszentgrót és környező települések Intézményfenntartó Társulása által fenntartott Zalaszentgróti Szociális és Gyermekjóléti Alapszolgáltatási Központ által 25 településen biztosított gyermekjóléti szolgáltatás fejlesztésére az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2015-től igénybe vehető támogatások részletes feltételeiről szóló a 21/2015. ( IV.17.) MvM rendelet alapján benyújtandó támogatási kérelemhez szükséges önerő / 27% ÁFA összege/ – a támogatási kérelem pozitív elbírálása esetén – fedezetét a Zalaszentgrót és környező települések Intézményfenntartó Társulása tagtelepülései lakosságszám alapján biztosítják.

Zalaszentgrót Város Önkormányzatának Képviselő-testülete az önerő összegét a 2015. évi költségvetés általános fejlesztési tartaléka terhére 550.000 Ft, azaz Ötszázötvenezer Forint összegben biztosítja.

Zalaszentgrót Város Önkormányzatának Képviselő-testülete sikeres pályázat esetén felhatalmazza Baracskai József polgármestert a pénzeszköz átadására vonatkozó megállapodás megkötésére.

Felkéri a jegyzőt, hogy a határozati kivonat 2 példányának megküldésével a Zalaszentgrót és környező települések Intézményfenntartó Társulását (8790, Zalaszentgrót Dózsa Gy. u. 1. ) értesítse.

Határidő: 2015. augusztus 31.

Felelős: Dr. Simon Beáta jegyző

1. Zalaszentgrót Város Önkormányzatának Képviselő-testülete biztosítja a ZalA-KAR Térségi Innovációs Társulás által alapított„Foglalkoztató ZalA-KAR” Nonprofit Közhasznú Kft. által közfoglalkoztatás fejlesztésére az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2015-től igénybe vehető támogatások részletes feltételeiről szóló a 21/2015. ( IV.17.) MvM rendelet alapján benyújtandó támogatási kérelemhez szükséges önerő / 27% ÁFA összege/ – a támogatási kérelem pozitív elbírálása esetén – fedezetét.

Zalaszentgrót Város Önkormányzatának Képviselő-testülete a 2.160.000 Ft, azaz Kettőmillió-egyszázhatvanezer Forint önerő összegét a 2015. évi költségvetése általános fejlesztési tartaléka terhére biztosítja.

Zalaszentgrót Város Önkormányzatának Képviselő-testülete sikeres pályázat esetén felhatalmazza Baracskai József polgármestert a pénzeszköz átadására vonatkozó megállapodás megkötésére.

Határidő**:** 2015. december 31.

Felelős**:** Baracskai József polgármester

Dr. Simon Beáta jegyző

**21. sz. napirendi pont**

**Ifjúsági közösségek, ifjúsági civil szervezetek közösségépítő programsorozatainak támogatása című kiírásra pályázat benyújtásának jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A pályázat keretében a következő programok valósulhatnak meg: A gyermek és fiatalok között jelentkező problémák megelőzése érdekében kortárssegítő-képző tábor, virtuális rajz-tanfolyam, fotózási alapismeretek képzés, színházi kurzus és 10 találkozó a megvalósítási időszak alatt. Az intézmények segítségére is számítunk a programokkal kapcsolatban.

Kérem, aki egyetért a pályázat benyújtásának jóváhagyásával, szavazzon.

A képviselő-testület 9 igen szavazattal az alábbi határozatot hozta:

**66/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete, jóváhagyja az „Ifjúsági közösségek, ifjúsági civil szervezetek közösségépítő programsorozatainak támogatására” kiírt pályázat benyújtását.

A pályázat elkészítésével kapcsolatos 30.000,- Ft+ÁFA összegét, illetve sikeres pályázat esetén a 102.650,- Ft összegű önerőt Zalaszentgrót Város Önkormányzatának Képviselő-testülete 2015. évi rendezvények dologi kiadásainak terhére biztosítja.

A Képviselő-testület felhatalmazza a polgármestert a pályázattal kapcsolatban felmerülő valamennyi eljárás lefolytatására, árajánlatok bekérésére és a legkedvezőbb ajánlattevőkkel történő szerződések megkötésére.

**Határidő:** 2016. május 30.

**Felelős:** Baracskai József polgármester

**22. sz. napirendi pont**

**Zalaszentgrót és Környező Települések Intézményfenntartó Társulása Társulási Megállapodásának módosítása a Társulási Tanács 6/2015. (IV. 20.) sz. határozata alapján**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalaszentgrót és környező települések Intézményfenntartó Társulása a 2015. április 20-án tartott ülésén a 6/2015. (IV. 20.) sz. határozatával módosította a szociális és gyermekjóléti alapellátási feladat ellátásáról szóló Társulási Megállapodást egy, az ellátottak számára nyitva álló egyéb helyiség létesítése érdekében. A Szociális Bizottság megtárgyalta, egyhangúlag elfogadásra javasolja a képviselő-testületnek.

Kérem, aki egyetért az Intézményfenntartó Társulása Társulási Megállapodásának módosításával, szavazzon.

A képviselő-testület 9 igen szavazattal az alábbi határozatot hozta:

**67/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót és környező települések Intézményfenntartó Társulása Társulási Megállapodásának módosítását és annak egységes szerkezetbe foglalt okiratát a Társulási Tanács 6/2015. (IV. 20.) számú határozatának megfelelően elfogadja.

A Képviselő-testület a Társulási Megállapodás módosításának aláírására felhatalmazza a polgármestert.

Felhívja a jegyzőt, hogy a Társulási Megállapodás módosításának elfogadásáról szóló Képviselő-testületi határozati kivonat két példányának megküldésével a Zalaszentgrót és környező települések Intézményfenntartó Társulását (8790, Zalaszentgrót, Dózsa Gy. u. 1.) értesítse.

Határidő: 2015. május 4.

Felelős: Baracskai József polgármester

Dr. Simon Beáta jegyző

**23. sz. napirendi pont**

**A Zalaszentgróti Szociális és Gyermekjóléti Alapszolgáltatási Központ alapító okiratának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A telephely bejegyzése és a rendeletben meghatározottak szerint szükségessé vált az alapító okirat módosítása. A Szociális Bizottság megtárgyalta, elfogadásra javasolja a képviselő-testületnek.

Kérem, aki egyetért a Szociális és Gyermekjóléti Alapszolgáltatási Központ alapító okiratának módosításával, szavazzon.

A képviselő-testület 9 igen szavazattal az alábbi határozatot hozta:

**68/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Szociális és Gyermekjóléti Alapszolgáltatási Központ módosító okiratát, valamint egységes szerkezetű alapító okiratát az előterjesztés 1. és 2. mellékletének megfelelően elfogadja.

Felhatalmazza a polgármestert az alapító okirat és a módosító okirat aláírására.

Felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2015. május 7.

*Felelős:* Baracskai József polgármester

Dr. Simon Beáta jegyző

**24. sz. napirendi pont**

**Kábítószerügyi Egyeztető Fórumok (KEF-ek) működési feltételeinek biztosítására illetve Kábítószer-prevenciós programok támogatására kiírásra pályázat benyújtásának jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az ülés előtt kézhez kapták a módosított napirendet, hiszen nem csak a működésre írtak ki pályázatot, hanem programokra is be lehet adni az igényt. A Pénzügyi és Ügyrendi Bizottság tárgyalta, elfogadásra javasolja a képviselő-testületnek. Reméljük, hogy a feladat a megelőzésben és a prevenciós programokba kimerül. A határozati javaslatban szerepelnek a működéssel kapcsolatos tervek, a pályázat elkészítési költségei, az önerő összege. Maximum 3 millió forintot lehet pályázni, a pályázat elkészítésének díja 30 eFt+ÁFA elfogadásra javaslom a képviselő-testületnek.

Kérem, aki egyetért a Kábítószerügyi Egyeztető Fórumok (KEF-ek) működési feltételeinek biztosítására illetve Kábítószer-prevenciós programok támogatására kiírásra pályázat benyújtásának jóváhagyásával, szavazzon.

A képviselő-testület 9-9 igen szavazattal az alábbi határozatot hozta:

**69/2015. (IV. 29.) számú képviselő-testületi határozat:**

1.

Zalaszentgrót Város Önkormányzatának Képviselő-testülete, jóváhagyja a „Kábítószerügyi Egyeztető Fórumok (KEF-ek) működési feltételeinek biztosítására” kiírt pályázat benyújtását.

A Képviselő-testület a pályázati dokumentáció elkészítésével az RF Consulting Kft.-t (8900 Zalaegerszeg, Hock János u. 45.) bízza meg. Zalaszentgrót Város Önkormányzatának Képviselő-testülete a dokumentáció elkészítésének díjára 30.000 Ft+ÁFA, a pályázati díjra bruttó 2.200 Ft, az önerőre bruttó 70.000,- Ft forrást biztosít a 2015. évi költségvetésből a rendezvények dologi kiadásainak terhére.

A Képviselő-testület felhatalmazza a polgármestert a pályázattal kapcsolatban felmerülő valamennyi eljárás lefolytatására, árajánlatok bekérésére és a legkedvezőbb ajánlattevőkkel történő szerződések megkötésére.

**Határidő:** 2016. május 30.

**Felelős:** Baracskai József polgármester

2.

Zalaszentgrót Város Önkormányzatának Képviselő-testülete, jóváhagyja az „Kábítószer prevenciós programok támogatására” kiírt pályázat benyújtását.

A Képviselő-testület a pályázati dokumentáció elkészítésével az RF Consulting Kft.-t (8900 Zalaegerszeg, Hock János u. 45.) bízza meg. Zalaszentgrót Város Önkormányzatának Képviselő-testülete a dokumentáció elkészítésének díjára 30.000 Ft+ÁFA, a pályázati díjra bruttó 2.200 Ft, illetve az önerőre bruttó 300.000,- Ft forrást biztosít a 2015. évi költségvetés dologi kiadásainak terhére.

A Képviselő-testület felhatalmazza a polgármestert a pályázattal kapcsolatban felmerülő valamennyi eljárás lefolytatására, árajánlatok bekérésére és a legkedvezőbb ajánlattevőkkel történő szerződések megkötésére.

**Határidő:** 2016. május 30.

**Felelős:** Baracskai József polgármester

**Egyebek:**

**Szociális nyári gyermekétkeztetésre pályázat benyújtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A mai napon a Pénzügyi és Ügyrendi és a Szociális Bizottság megtárgyalta, elfogadásra javasolja a képviselő-testületnek.

Kérem, aki egyetért a szociális nyári gyermekétkeztetés pályázat benyújtásával, szavazzon.

A képviselő-testület 9 igen szavazattal az alábbi határozatot hozta:

**70/2015. (IV. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a 2015. évi nyári gyermekétkeztetés támogatására pályázatot nyújt be.

Zalaszentgrót Város Önkormányzatának Képviselő-testülete a pályázat 300.000,-Ft önrészét a 2015. évi költségvetésében az ellátottak pénzbeli juttatásai előirányzat terhére biztosítja.

Zalaszentgrót Város Önkormányzatának Képviselő-testülete felhatalmazza a polgármestert a pályázat benyújtásával kapcsolatos valamennyi intézkedés megtételére.

Határidő: 2015. május 8.

Felelős: Baracskai József polgármester

**Baracskai József**: Tájékoztatom a képviselő-testületet, hogy a szabadságom kiírása a tervezet szerint történt.

További hozzászólás hiányában Baracskai József polgármester 2020 órakor zárt ülés tartására tér át a Magyarország helyi önkormányzatairól szóló 2011. évi CLXXXIX. törvény 46. § (2 ) bekezdésének c) pontja alapján.

Kmf:

Baracskai József Dr. Simon Beáta

polgármester jegyző